CELEX: 32020R2236
Language: ro
Date: 2020-12-16 00:00:00
Title: Regulamentul de punere în aplicare (UE) 2020/2236 al Comisiei din 16 decembrie 2020 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală pentru intrarea în Uniune și circulația în interiorul Uniunii a transporturilor de animale acvatice și de anumite produse de origine animală derivate din animale acvatice, certificarea oficială privind astfel de certificate și de abrogare a Regulamentului (CE) nr. 1251/2008 (Text cu relevanță pentru SEE)

30.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 442/410
               
            
         REGULAMENTUL DE PUNERE ÎN APLICARE (UE) 2020/2236 AL COMISIEI
         din 16 decembrie 2020
         de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală pentru intrarea în Uniune și circulația în interiorul Uniunii a transporturilor de animale acvatice și de anumite produse de origine animală derivate din animale acvatice, certificarea oficială privind astfel de certificate și de abrogare a Regulamentului (CE) nr. 1251/2008
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 213 alineatul (2), articolul 224 alineatul (4), articolul 238 alineatul (3) și articolul 239 alineatul (3),
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (2), în special articolul 90,
         întrucât:
         
                     (1)
                  
                  
                     Regulamentul (UE) 2016/429 stabilește normele privind bolile animalelor care sunt transmisibile la animale sau la om, inclusiv norme privind certificatele de sănătate animală care trebuie să însoțească intrarea în Uniune și circulația în interiorul Uniunii a transporturilor de animale acvatice și de anumite produse de origine animală derivate din animale acvatice. De asemenea, regulamentul menționat împuternicește Comisia să adopte acte de punere în aplicare care stabilesc norme privind formatul modelelor acestor certificate de sănătate animală, precum și norme privind informațiile care trebuie să fie conținute în anumite documente și declarații necesare pentru intrarea în Uniune a unor astfel de transporturi.
                  
               
                     (2)
                  
                  
                     În plus, regulamentul împuternicește Comisia să stabilească norme speciale privind formatul modelelor de certificate de sănătate animală, al declarațiilor și al altor documente pentru animalele acvatice pentru care aplicarea normelor stabilite în regulamentul menționat ar putea să nu fie adecvată, ținând seama, printre altele, de destinația finală a transportului. De asemenea, Regulamentul (UE) 2016/429 prevede că certificatele de sănătate animală menționate pot include alte informații necesare în temeiul altor acte legislative ale Uniunii. În consecință, modelul de certificat de sănătate animală trebuie stabilit în prezentul regulament.
                  
               
                     (3)
                  
                  
                     De asemenea, Articolul 213 alineatul (2) și articolul 224 alineatul (4) din Regulamentul (UE) 2016/429 împuternicesc Comisia să stabilească, prin intermediul unor acte de punere în aplicare, norme privind modelele de certificate de sănătate animală pentru anumite deplasări ale animalelor acvatice și ale anumitor produse derivate din acestea. Prin urmare, modelele de certificate pentru circulația unor astfel de transporturi în interiorul Uniunii trebuie stabilite în prezentul regulament.
                  
               
                     (4)
                  
                  
                     Articolul 238 alineatul (3) și articolul 239 alineatul (3) din Regulamentul (UE) 2016/429 împuternicește Comisia să stabilească, prin intermediul unor acte de punere în aplicare, norme privind modelele de certificate de sănătate animală, al declarațiilor și al altor documente de intrare în Uniune a animalelor acvatice pentru care Uniunea nu este destinația finală. În consecință, modelul de certificat de sănătate animală trebuie stabilit în prezentul regulament.
                  
               
                     (5)
                  
                  
                     Modelele de certificate de sănătate animală stabilite în prezentul regulament trebuie să conțină garanții relevante pentru a garanta că transporturile de animale acvatice și de anumite produse de origine animală derivate din animale acvatice care intră în Uniune și se deplasează în interiorul Uniunii nu prezintă un risc semnificativ pentru sănătatea animală sau publică. Astfel de garanții depind, printre altele, de bolile listate relevante enumerate la articolul 5 și în anexa II la Regulamentul (UE) 2016/429, precum și de clasificarea lor astfel cum se prevede la articolul 9 alineatul (1) din regulamentul respectiv și în anexa la Regulamentul de punere în aplicare (UE) 2018/1882 al Comisiei (3).
                  
               
                     (6)
                  
                  
                     Regulamentul (UE) 2017/625 stabilește norme pentru efectuarea controalelor oficiale și a altor activități oficiale desfășurate de autoritățile competente ale statelor membre pentru a verifica respectarea de către operatori a normelor Uniunii în domeniile menționate la articolul 1 alineatul (2) din regulamentul respectiv care includ, printre altele, alimentele și siguranța alimentelor, precum și sănătatea și bunăstarea animalelor. Certificatele oficiale sunt definite în Regulamentul (UE) 2017/625 drept un document pe suport de hârtie sau electronic semnat de funcționarul responsabil cu certificarea și care oferă garanții privind conformitatea cu una sau mai multe dintre cerințele prevăzute la articolul 1 alineatul (2) din regulamentul menționat. Regulamentul respectiv împuternicește Comisia să stabilească, prin intermediul unor acte de punere în aplicare, norme privind modelele de certificate oficiale și privind eliberarea acestor certificate.
                  
               
                     (7)
                  
                  
                     Articolul 90 primul paragraf litera (c) din Regulamentul (UE) 2017/625 împuternicește Comisia să stabilească, prin intermediul unor acte de punere în aplicare, norme privind procedurile aplicabile în vederea eliberării unor certificate de înlocuire. Prin urmare, este necesar să se stabilească în prezentul regulament cerințe comune în ceea ce privește înlocuirea certificatelor de sănătate animală.
                  
               
                     (8)
                  
                  
                     Pentru a evita utilizarea improprie și abuzul, este important să se stabilească normele privind cazurile în care se poate elibera un certificat de sănătate animală de înlocuire și cerințele care trebuie să fie îndeplinite pentru înlocuirea certificatelor de sănătate animală. Cazurile trebuie să fie limitate la erori administrative sau la cazurile în care certificatul inițial a fost deteriorat sau pierdut.
                  
               
                     (9)
                  
                  
                     Regulamentul delegat (UE) 2020/691 al Comisiei (4) stabilește norme complementare privind unitățile de acvacultură înregistrate și aprobate care dețin animale de acvacultură și transportatorii de animale acvatice. În special, regulamentul respectiv prevede norme suplimentare în ceea ce privește aprobarea unităților de acvacultură care dețin animale de acvacultură care prezintă un risc semnificativ de transmitere a bolilor care afectează animalele acvatice. Prin urmare, anumite modele de certificate de sănătate animală prevăzute în prezentul regulament trebuie să includă garanțiile relevante pentru a garanta că unitatea a fost aprobată în conformitate cu normele prevăzute în Regulamentul delegat (UE) 2020/691. În plus, prezentul regulament trebuie, de asemenea, să țină seama de definițiile prevăzute în Regulamentul delegat (UE) 2020/691.
                  
               
                     (10)
                  
                  
                     În plus, Regulamentele delegate (UE) 2020/692 (5) și (UE) 2020/990 (6) ale Comisiei prevăd norme de completare a celor prevăzute în Regulamentul (UE) 2016/429. Regulamentul delegat (UE) 2020/692 stabilește, printre altele, cerințe de sănătate animală relevante pentru intrarea în Uniune a animalelor acvatice și a anumitor produse de origine animală derivate din animale acvatice. Prin urmare, modelele de sănătate animală prevăzute în prezentul regulament trebuie să țină seama de garanțiile relevante prevăzute în regulamentele respective. În plus, prezentul regulament trebuie, de asemenea, să țină seama de definițiile prevăzute în Regulamentul delegat (UE) 2020/692.
                  
               
                     (11)
                  
                  
                     Regulamentul delegat (UE) 2020/990 stabilește norme specifice privind circulația în interiorul Uniunii a transporturilor de animale acvatice și de produse de origine animală derivate din animale acvatice, inclusiv cerințe privind sănătatea animală și certificarea în acest sens. În special, regulamentul respectiv stabilește anumite norme privind conținutul certificatelor de sănătate animală pentru animalele acvatice și pentru anumite produse de origine animală derivate din animale acvatice. Prin urmare, modelele de certificate de sănătate animală prevăzute în prezentul regulament trebuie să țină seama de normele suplimentare prevăzute în Regulamentul (UE) 2020/990. În plus, prezentul regulament trebuie, de asemenea, să țină seama de definițiile prevăzute în Regulamentul delegat (UE) 2020/990.
                  
               
                     (12)
                  
                  
                     Regulamentul de punere în aplicare (UE) 2018/1882 stabilește definiția pentru „boală de categoria D” pentru care sunt necesare măsuri de prevenire a răspândirii unor astfel de boli. În plus, regulamentul de punere în aplicare respectiv prevede că normele de prevenire și control al bolilor pentru bolile listate menționate la articolul 9 alineatul (1) din Regulamentul (UE) 2016/429 se aplică categoriilor de boli listate pentru speciile și grupele de specii listate menționate în tabelul din anexa la regulamentul menționat. Tabelul respectiv enumeră, printre altele, speciile-vector pentru bolile care afectează animalele acvatice. Prin urmare, acest aspect trebuie luat în considerare în modelele de certificate de sănătate animală stabilite în prezentul regulament.
                  
               
                     (13)
                  
                  
                     Modelele de certificate de sănătate animală pentru circulația în interiorul Uniunii și intrarea în Uniune a transporturilor de animale acvatice și de anumite produse de origine animală derivate din animale acvatice trebuie să conțină detalii privind transportul și informații specifice privind sănătatea animală, certificate de un medic veterinar oficial. În cazul circulației în interiorul Uniunii, modelele de certificate de sănătate animală trebuie să includă, de asemenea, o parte dedicată înregistrării controalelor oficiale efectuate în timpul acestor deplasări și la locul de destinație, precum și rezultatele acestor controale oficiale.
                  
               
                     (14)
                  
                  
                     Regulamentul de punere în aplicare (UE) 2020/2235 al Comisiei (7) stabilește modelele de certificate de sănătate animală, modelele de certificate oficiale și modelele de certificate de sănătate animală/oficiale pentru circulația în interiorul Uniunii a transporturilor de animale și produse. Regulamentul de punere în aplicare respectiv prevede compatibilitatea unor astfel de certificate cu Sistemul de control al comerțului și de expertiză (TRACES) și facilitează sistemul de certificare din Uniune. Prin urmare, modelele de certificate de sănătate animală stabilite în prezentul regulament pentru circulația în interiorul Uniunii a animalelor acvatice și a anumitor produse de origine animală derivate din animale acvatice ar trebui să fie redactate pe baza modelului de certificat de sănătate animală pentru circulația în interiorul Uniunii a animalelor și a produselor prevăzut în capitolul 1 din anexa I la Regulamentul de punere în aplicare (UE) 2020/2235.
                  
               
                     (15)
                  
                  
                     În plus, pentru a asigura coerența și pentru a îmbunătăți eficiența certificării sănătății animale, modelul de certificat de sănătate animală pentru intrarea în Uniune a transporturilor de animale acvatice prevăzut în prezentul regulament ar trebui să fie redactat pe baza modelului de certificat de sănătate animală pentru intrarea în Uniunea a animalelor, a produselor de origine animală, a produselor compuse, a materialului germinativ, a subproduselor de origine animală, a germenilor destinați consumului uman și a semințelor destinate producției de germeni destinați consumului uman prevăzut în capitolul 3 din anexa I la Regulamentul de punere în aplicare (UE) 2020/2235.
                  
               
                     (16)
                  
                  
                     Regulamentul (UE) 2017/625 prevede că transporturile de animale și mărfuri trebuie să fie însoțite de un certificat oficial, emis pe suport de hârtie sau în format electronic. În plus, Regulamentul (UE) 2016/429 prevede că certificatele de sănătate animală eliberate în format electronic, inclusiv certificatele de sănătate animală care însoțesc transporturile care intră în Uniune, pot înlocui certificatele de sănătate animală eliberate pe suport de hârtie. Prin urmare, este adecvat să se stabilească cerințe comune în ceea ce privește eliberarea certificatelor de sănătate animală pentru transporturile de animale acvatice și de anumite produse de origine animală derivate din animale acvatice atât pe suport de hârtie, cât și în format electronic, în plus față de cerințele prevăzute la articolul 217 din Regulamentul (UE) 2016/429 și în capitolul VII din titlul II al Regulamentului (UE) 2017/625. Aceste cerințe comune trebuie stabilite în prezentul regulament.
                  
               
                     (17)
                  
                  
                     Regulamentul (UE) 2017/625 prevede că sistemul de gestionare a informațiilor pentru controalele oficiale (IMSOC) trebuie să permită producerea, manipularea și transmiterea certificatelor oficiale, inclusiv în format electronic. Regulamentul de punere în aplicare (UE) 2019/1715 al Comisiei (8) prevede că TRACES este componenta IMSOC care permite ca întregul proces de producere a certificatelor să fie efectuat pe cale electronică, prevenind astfel eventualele practici frauduloase sau înșelătoare în ceea ce privește certificatele de sănătate animală sau certificatele oficiale. Prin urmare, pentru a asigura un nivel adecvat de securitate a mijloacelor electronice de certificare electronică și ținând seama de obiectivul de armonizare a procesului de certificare, modelele de certificate de sănătate animală stabilite în prezentul regulament trebuie să fie compatibile cu TRACES.
                  
               
                     (18)
                  
                  
                     Regulamentul (CE) nr. 1251/2008 al Comisiei (9) stabilește norme specifice privind cerințele de certificare pentru introducerea pe piață și importul în Uniune de animale de acvacultură și produse derivate din acestea. Cu toate acestea, normele prevăzute în regulamentul respectiv au fost deja înlocuite cu normele prevăzute în Regulamentele delegate (UE) 2020/990 și (UE) 2020/692, iar modelele de certificate prevăzute în Regulamentul (CE) nr. 1251/2008 urmează să fie înlocuite cu modelele de certificate de sănătate animală prevăzute în prezentul regulament. Prin urmare, pentru a evita duplicarea normelor, Regulamentul (CE) nr. 1251/2008 trebuie abrogat.
                  
               
                     (19)
                  
                  
                     Este necesar să se introducă o perioadă de tranziție care să țină cont de situația specifică a autorităților competente din țările terțe care trebuie să ia măsurile necesare pentru a asigura conformitatea cu prezentul regulament, precum și de situația specifică a transporturilor de animale acvatice și produse de origine animală derivate din animale acvatice însoțite de certificate de sănătate animală eliberate în conformitate cu Regulamentul (CE) nr. 1251/2008 înainte de data aplicării prezentului regulament.
                  
               
                     (20)
                  
                  
                     Întrucât Regulamentul (UE) 2016/429 se aplică începând cu 21 aprilie 2021, prezentul regulament trebuie să se aplice, de asemenea, de la data respectivă.
                  
               
                     (21)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament stabilește normele privind certificatele de sănătate animală prevăzute în Regulamentul (UE) 2016/429 și certificatele oficiale prevăzute în Regulamentul (UE) 2017/625 în ceea ce privește eliberarea și înlocuirea certificatelor de sănătate animală necesare pentru intrarea în Uniune (10) și circulația în interiorul Uniunii a anumitor transporturi de animale acvatice și produse de origine animală derivate din animale acvatice.
            
            
               (2)   Prezentul regulament stabilește modelele de certificate de sănătate animală și un model de declarație pentru următoarele:
               
                           (a)
                        
                        
                           modele de certificate de sănătate animală pentru circulația în interiorul Uniunii a transporturilor de anumite categorii de animale acvatice și de anumite produse de origine animală derivate din animale de acvacultură (anexa I);
                        
                     
                           (b)
                        
                        
                           un model de certificat de sănătate animală pentru intrarea în Uniune a transporturilor de animale acvatice destinate anumitor unități de acvacultură, eliberării în natură sau altor scopuri, cu excepția consumului uman (anexa II);
                        
                     
                           (c)
                        
                        
                           un model de declarație a comandantului navei: addendum pentru transporturile de anumite animale acvatice care intră în Uniune pe cale maritimă (anexa III).
                        
                     
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „container” înseamnă container conform definiției de la articolul 2 alineatul (1) din Regulamentul delegat (UE) 2020/990;
                     
                  
                        2.
                     
                     
                        „navă cu vivieră de pește” înseamnă navă cu vivieră de pește conform definiției de la articolul 2 alineatul (2) din Regulamentul delegat (UE) 2020/990;
                     
                  
                        3.
                     
                     
                        „momeală de pescuit” înseamnă momeală de pescuit conform definiției de la articolul 2 alineatul (4) din Regulamentul delegat (UE) 2020/990;
                     
                  
                        4.
                     
                     
                        „măsuri naționale” înseamnă măsuri naționale conform definiției de la articolul 2 alineatul (5) din Regulamentul delegat (UE) 2020/990;
                     
                  
                        5.
                     
                     
                        „habitat” înseamnă habitat conform definiției de la articolul 2 alineatul (6) din Regulamentul delegat (UE) 2020/990;
                     
                  
                        6.
                     
                     
                        „țară terță listată, un teritoriu sau o zonă din acestea” înseamnă o țară terță, un teritoriu sau un compartiment conform definiției de la articolul 2 alineatul (1) din Regulamentul delegat (UE) 2020/692;
                     
                  
                        7.
                     
                     
                        „stat membru, zonă sau compartiment indemn de o boală” înseamnă un stat membru, o zonă sau un compartiment conform definiției de la articolul 2 alineatul (7) din Regulamentul delegat (UE) 2020/990;
                     
                  
                        8.
                     
                     
                        „program de eradicare” înseamnă un program de eradicare conform definiției de la articolul 2 alineatul (8) din Regulamentul delegat (UE) 2020/990;
                     
                  
         
            Articolul 3
            Completarea certificatelor de sănătate animală pentru transporturile de animale acvatice și de produse de origine animală derivate din animale acvatice
            
               (1)   Certificatele de sănătate animală pentru circulația în interiorul Uniunii a transporturilor de animale acvatice și a transporturilor de produse de origine animală derivate din animale acvatice, prevăzute în anexa I la prezentul regulament, se completează în mod corespunzător și se semnează de un medic veterinar oficial în conformitate cu notele explicative prevăzute în capitolul 2 din anexa I la Regulamentul de punere în aplicare (UE) 2020/2235.
            
            
               (2)   Certificatele de sănătate animală pentru intrarea în Uniune a transporturilor de animale acvatice și a transporturilor de produse de origine animală derivate din animale acvatice, prevăzute în anexa II la prezentul regulament, se completează în mod corespunzător și se semnează de un medic veterinar oficial în conformitate cu notele explicative prevăzute în capitolul 4 din anexa I la Regulamentul de punere în aplicare (UE) 2020/2235.
            
            
               (3)   Operatorii responsabili pentru transporturile menționate la alineatele (1) și (2) trebuie să furnizeze autorității competente informațiile privind descrierea unor astfel de transporturi, astfel cum se descrie în partea I a modelelor de certificate de sănătate animală prevăzute în anexele I și II.
            
         
         
            Articolul 4
            Cerințe privind certificatele de sănătate animală pentru transporturile de animale acvatice și de produse de origine animală derivate din animale acvatice
            
               (1)   Medicul veterinar oficial completează certificatele de sănătate animală pentru transporturile de animale acvatice și de produse de origine animală derivate din animale acvatice în conformitate cu următoarele cerințe:
               
                           (a)
                        
                        
                           pe certificatul de sănătate animală trebuie să figureze semnătura medicului veterinar oficial și ștampila oficială; culoarea semnăturii și culoarea ștampilelor, cu excepția timbrelor seci sau a securizării cu filigran, trebuie să fie diferită de culoarea textului tipărit;
                        
                     
                           (b)
                        
                        
                           atunci când certificatul de sănătate animală conține declarații multiple sau alternative, declarațiile care nu sunt relevante se taie, se parafează și se ștampilează de medicul veterinar oficial sau se elimină complet din certificatul de sănătate animală.
                        
                     
                           (c)
                        
                        
                           certificatul de sănătate animală constă din una din următoarele:
                           
                                       (i)
                                    
                                    
                                       o singură foaie de hârtie;
                                    
                                 
                                       (ii)
                                    
                                    
                                       mai multe foi de hârtie care sunt indivizibile și constituie un tot integral;
                                    
                                 
                                       (iii)
                                    
                                    
                                       o secvență de pagini, fiecare pagină fiind numerotată astfel încât să se indice că o anumită pagină face parte dintr-o secvență finită;
                                    
                                 
                     
                           (d)
                        
                        
                           dacă certificatul de sănătate animală constă într-o secvență de pagini, astfel cum se menționează la litera (c) punctul (iii) din prezentul alineat, pe fiecare pagină trebuie să figureze codul unic menționat la articolul 89 alineatul (1) litera (a) din Regulamentul (UE) 2017/625, semnătura medicului veterinar oficial și ștampila oficială;
                        
                     
                           (e)
                        
                        
                           în cazul certificatelor de sănătate animală pentru circulația transporturilor în interiorul Uniunii, certificatul de sănătate animală trebuie să însoțească transportul până când ajunge la locul de destinație din Uniune;
                        
                     
                           (f)
                        
                        
                           în cazul certificatelor de sănătate animală pentru intrarea în Uniune a transporturilor, certificatul de sănătate animală trebuie să fie prezentat autorității competente de la postul de inspecție la frontieră de intrare în Uniune în cazul în care transportul face obiectul controalelor oficiale;
                        
                     
                           (g)
                        
                        
                           certificatul de sănătate animală trebuie eliberat înainte ca transportul aferent să iasă de sub controlul autorității competente care eliberează certificatul de sănătate animală;
                        
                     
                           (h)
                        
                        
                           în cazul certificatelor de sănătate animală pentru intrarea în Uniune a transporturilor, certificatul de sănătate animală trebuie întocmit în limba oficială sau în una dintre limbile oficiale ale statului membru în care se găsește postul de inspecție la frontieră de intrare în Uniune.
                        
                     
            
               (2)   Prin derogare de la alineatul (1) litera (h), un stat membru poate accepta ca certificatele de sănătate animală să fie redactate într-o altă limbă oficială a Uniunii și să fie însoțite, după caz, de o traducere autentificată.
            
            
               (3)   Alineatul (1) literele (a)-(e) nu se aplică certificatelor electronice eliberate în conformitate cu cerințele prevăzute la articolul 39 alineatul (1) din Regulamentul de punere în aplicare (UE) 2019/1715.
            
            
               (4)   Alineatul (1) literele (b), (c) și (d) nu se aplică certificatelor de sănătate animală eliberate pe suport de hârtie, completate și imprimate în sistemul TRACES.
            
         
         
            Articolul 5
            Înlocuirea certificatelor de sănătate animală pentru transporturile de animale acvatice și de produse de origine animală derivate din animale acvatice
            
               (1)   Autoritățile competente eliberează certificate de sănătate animală de înlocuire pentru transporturi de animale acvatice și produse de origine animală derivate din animale acvatice numai în cazul în care există erori administrative în certificatul de sănătate animală inițial sau atunci când certificatul de sănătate animală inițial a fost deteriorat sau pierdut.
            
            
               (2)   În certificatul de sănătate animală de înlocuire, autoritatea competentă nu modifică informațiile din certificatul de sănătate animală inițial privind identificarea transportului, trasabilitatea și garanțiile care figurează în certificatul de sănătate animală inițial cu privire la transport.
            
            
               (3)   În certificatul de sănătate animală de înlocuire, autoritatea competentă trebuie:
               
                           (a)
                        
                        
                           să facă referire clară la codul unic menționat la articolul 89 alineatul (1) litera (a) din Regulamentul (UE) 2017/625 și la data eliberării certificatului de sănătate animală inițial și să menționeze în mod clar că înlocuiește certificatul de sănătate animală inițial;
                        
                     
                           (b)
                        
                        
                           să precizeze un număr de certificat de sănătate animală nou, diferit de cel al certificatului de sănătate animală inițial;
                        
                     
                           (c)
                        
                        
                           să precizeze data la care a fost eliberat, diferită de data eliberării certificatului de sănătate animală inițial;
                        
                     
                           (d)
                        
                        
                           să elibereze un document original pe suport de hârtie, cu excepția certificatelor de sănătate animală de înlocuire electronice transmise în TRACES.
                        
                     
            
               (4)   În cazul intrării în Uniune a transporturilor, autoritatea competentă de la postul de inspecție la frontieră de intrare în Uniune poate să nu solicite operatorului responsabil pentru transport să prezinte un certificat de sănătate animală de înlocuire dacă informațiile privind destinatarul, importatorul, postul de inspecție la frontieră de intrare în Uniune sau modul de transport se modifică după eliberarea certificatului și aceste informații noi sunt furnizate de către operatorul responsabil pentru transport.
            
         
         
            Articolul 6
            Modele de certificate de sănătate animală pentru circulația în interiorul Uniunii a anumitor categorii de animale acvatice și produse de origine animală derivate din animale acvatice
            Certificatele de sănătate animală menționate la articolul 1 alineatul (2) litera (a) care trebuie utilizate pentru circulația în interiorul Uniunii a transporturilor de anumite categorii de animale acvatice și anumite produse de origine animală derivate din animale acvatice trebuie să corespundă unuia dintre următoarele modele, în funcție de animalele acvatice și categoriile de produse în cauză:
            
                        (a)
                     
                     
                        AQUA-INTRA-ESTAB întocmite în conformitate cu modelul prevăzut la capitolul 1 din anexa I, pentru animalele acvatice destinate unităților de acvacultură;
                     
                  
                        (b)
                     
                     
                        AQUA-INTRA-RELEASE întocmite în conformitate cu modelul prevăzut la capitolul 2 din anexa I, pentru animalele acvatice destinate eliberării în natură;
                     
                  
                        (c)
                     
                     
                        AQUA-INTRA-HC întocmite în conformitate cu modelul prevăzut la capitolul 3 din anexa I, pentru animalele acvatice destinate consumului uman;
                     
                  
                        (d)
                     
                     
                        AQUA-INTRA-RESTRICT întocmite în conformitate cu modelul prevăzut la capitolul 4 din anexa I, pentru animalele acvatice care fac obiectul restricțiilor de circulație sau al măsurilor de urgență cu privire la bolile listate sau emergente;
                     
                  
                        (e)
                     
                     
                        AQUA-INTRA-BAIT întocmite în conformitate cu modelul prevăzut la capitolul 5 din anexa I, pentru animalele acvatice destinate utilizării ca momeală de pescuit vie;
                     
                  
                        (f)
                     
                     
                        PAO-AQUA-INTRA-PROCESS întocmite în conformitate cu modelul prevăzut la capitolul 6 din anexa I, pentru produsele de origine animală derivate din animale de acvacultură, cu excepția animalelor de acvacultură vii, destinate prelucrării ulterioare;
                     
                  
                        (g)
                     
                     
                        PAO-AQUA-INTRA-RESTRICT întocmite în conformitate cu modelul prevăzut la capitolul 7 din anexa I, pentru produsele de origine animală derivate din animale de acvacultură, cu excepția animalelor de acvacultură vii, care fac obiectul restricțiilor de circulație sau al măsurilor de urgență cu privire la bolile listate sau emergente.
                     
                  
         
            Articolul 7
            Model de certificat de sănătate animală pentru intrarea în Uniune a animalelor acvatice destinate unităților de acvacultură, eliberării în natură sau altor scopuri, cu excepția consumului uman direct
            Certificatul de sănătate animală menționat la articolul 1 alineatul (2) litera (b) care trebuie utilizat pentru intrarea în Uniune a transporturilor de animale acvatice destinate unităților de acvacultură, eliberării în natură sau altor scopuri, cu excepția consumului uman direct, trebuie să corespundă modelului AQUA-ENTRY-ESTAB/RELEASE/OTHER întocmit în conformitate cu modelul prevăzut în anexa II.
         
         
            Articolul 8
            Model de declarație pentru transportul anumitor animale acvatice care intră în Uniune pe cale maritimă
            Declarația menționată la articolul 1 alineatul (2) litera (c) care trebuie utilizată pentru transportul anumitor animale acvatice care intră în Uniune pe cale maritimă trebuie să corespundă modelului AT-AQUA-SEA întocmit în conformitate cu modelul prevăzut în anexa III.
            Addendumul se completează de către comandantul navei și se anexează la certificatul de sănătate animală relevant.
         
         
            Articolul 9
            Abrogarea Regulamentului (CE) nr. 1251/2008 al Comisiei
            
               (1)   Regulamentul (CE) nr. 1251/2008 se abrogă cu efect de la 21 aprilie 2021.
            
            
               (2)   Trimiterile la Regulamentul (CE) nr. 1251/2008 se înțeleg ca trimiteri la prezentul regulament și se citesc în conformitate cu tabelul de corespondență din anexa IV.
            
         
         
            Articolul 10
            Dispoziții tranzitorii
            Transporturile de animale acvatice și de produse de origine animală derivate din animale acvatice însoțite de certificatele de sănătate animală corespunzătoare, eliberate în conformitate cu Regulamentul (CE) nr. 1251/2008 înainte de data aplicării prezentului regulament, se acceptă pentru intrarea în Uniune până la 20 octombrie 2021 cu condiția ca certificatul de sănătate animală să fi fost semnat de către un inspector oficial înainte de 21 august 2021.
         
         
            Articolul 11
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 21 aprilie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  JO L 95, 7.4.2017, p. 1.
         
            (3)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
         
            (4)  Regulamentul delegat (UE) 2020/691 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile de acvacultură și transportatorii de animale acvatice (JO L 174, 3.6.2020, p. 345).
         
            (5)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).
         
            (6)  Regulamentul delegat (UE) 2020/990 al Comisiei din 28 aprilie 2020 de completare a Regulamentului (UE) 2016/429 al Parlamentului European și al Consiliului în ceea ce privește cerințele în materie de sănătate animală și de certificare vizând circulația în interiorul Uniunii a animalelor acvatice și a produselor de origine animală provenite de la animale acvatice (JO L 221, 10.7.2020, p. 42).
         
            (7)  Regulamentul de punere în aplicare (UE) 2020/2235 al Comisiei din 16 decembrie 2020 de stabilire a normelor de aplicare a Regulamentelor (UE) 2016/429 și (UE) 2017/625 ale Parlamentului European și ale Consiliului în ceea ce privește modelele de certificate de sănătate animală, modelele de certificate oficiale și modelele de certificate de sănătate animală/oficiale pentru intrarea în Uniune și circulația în interiorul Uniunii a transporturilor de anumite categorii de animale și mărfuri, certificarea oficială privind astfel de certificate și de abrogare a Regulamentului (CE) nr. 599/2004, a Regulamentelor de punere în aplicare (UE) nr. 636/2014 și (UE) 2019/628, a Directivei 98/68/CE și a Deciziilor 2000/572/CE, 2003/779/CE și 2007/240/CE (JO L 442, 30.12.2020, p. 1).
         
            (8)  Regulamentul de punere în aplicare (UE) 2019/1715 al Comisiei din 30 septembrie 2019 de stabilire a normelor privind funcționarea sistemului de gestionare a informațiilor pentru controalele oficiale și a componentelor sistemice ale acestuia (Regulamentul IMSOC) (JO L 261, 14.10.2019, p. 37).
         
            (9)  Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vector (JO L 337, 16.12.2008, p. 41).
         
            (10)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentului regulament referirile la „Uniune” includ Regatul Unit în ceea ce privește Irlanda de Nord.
      
      
         
            ANEXA I
            Anexa I conține următoarele modele de certificate de sănătate animală:
            MODEL
            
                        AQUA-INTRA-ESTAB
                     
                     
                        Capitolul 1: Model de certificat de sănătate animală pentru circulația în interiorul Uniunii a animalelor acvatice destinate unităților de acvacultură
                     
                  
                        AQUA-INTRA-RELEASE
                     
                     
                        Capitolul 2: Model de certificat de sănătate animală pentru circulația în interiorul Uniunii a animalelor acvatice destinate eliberării în natură
                     
                  
                        AQUA-INTRA-HC
                     
                     
                        Capitolul 3: Model de certificat de sănătate animală pentru circulația în interiorul Uniunii a animalelor acvatice destinate consumului uman
                     
                  
                        AQUA-INTRA-RESTRICT
                     
                     
                        Capitolul 4: Model de certificat de sănătate animală pentru circulația în interiorul Uniunii a animalelor acvatice care fac obiectul restricțiilor de circulație sau al măsurilor de urgență cu privire la bolile listate sau emergente
                     
                  
                        AQUA-INTRA-BAIT
                     
                     
                        Capitolul 5: Model de certificat de sănătate animală pentru circulația în interiorul Uniunii a animalelor acvatice destinate utilizării ca momeală de pescuit vie
                     
                  
                        PAO-AQUA-INTRA-PROCESS
                     
                     
                        Capitolul 6: Model de certificat de sănătate animală pentru circulația în interiorul Uniunii a produselor de origine animală derivate din animale de acvacultură, altele decât animalele de acvacultură vii, destinate prelucrării ulterioare
                     
                  
                        PAO-AQUA-INTRA-RESTRICT
                     
                     
                        Capitolul 7: Model de certificat de sănătate animală pentru circulația în interiorul Uniunii a produselor de origine animală derivate din animale de acvacultură, altele decât animalele de acvacultură vii, care fac obiectul restricțiilor de circulație sau al măsurilor de urgență cu privire la bolile listate sau emergente
                     
                  CAPITOLUL 1
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A ANIMALELOR ACVATICE DESTINATE UNITĂȚILOR DE ACVACULTURĂ(MODEL „AQUA-INTRA-ESTAB”)
            
            
               
            
               
            
               
            
               
            
               
            
               
            CAPITOLUL 2
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A ANIMALELOR ACVATICE DESTINATE ELIBERĂRII ÎN NATURĂ (MODEL „AQUA-INTRA-RELEASE”)
            
            
               
            
               
            
               
            
               
            
               
            
               
            CAPITOLUL 3
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A ANIMALELOR ACVATICE DESTINATE CONSUMULUI UMAN (MODEL „AQUA-INTRA-HC”)
            
            
               
            
               
            
               
            
               
            
               
            
               
            CAPITOLUL 4
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A ANIMALELOR ACVATICE CARE FAC OBIECTUL RESTRICȚIILOR DE CIRCULAȚIE SAU AL MĂSURILOR DE URGENȚĂ CU PRIVIRE LA BOLILE LISTATE SAU EMERGENTE (MODEL „AQUA-INTRA-RESTRICT”)
            
            
               
            
               
            
               
            
               
            CAPITOLUL 5
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A ANIMALELOR ACVATICE DESTINATE UTILIZĂRII CA MOMEALĂ DE PESCUIT VIE (MODEL „AQUA-INTRA-BAIT”)
            
            
               
            
               
            
               
            
               
            
               
            CAPITOLUL 6
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A PRODUSELOR DE ORIGINE ANIMALĂ DERIVATE DIN ANIMALE DE ACVACULTURĂ, ALTELE DECÂT ANIMALELE DE ACVACULTURĂ VII, DESTINATE PRELUCRĂRII ULTERIOARE (MODEL „PAO-AQUA-INTRA-PROCESS”)
            
            
               
            
               
            
               
            
               
            CAPITOLUL 7
            
               MODEL DE CERTIFICAT DE SĂNĂTATE ANIMALĂ PENTRU CIRCULAȚIA ÎN INTERIORUL UNIUNII A PRODUSELOR DE ORIGINE ANIMALĂ DERIVATE DIN ANIMALE DE ACVACULTURĂ, ALTELE DECÂT ANIMALELE DE ACVACULTURĂ VII, CARE FAC OBIECTUL RESTRICȚIILOR DE CIRCULAȚIE SAU AL MĂSURILOR DE URGENȚĂ CU PRIVIRE LA BOLILE LISTATE SAU EMERGENTE (MODEL „PAO-AQUA-INTRA-RESTRICT”)
            
            
               
            
               
            
               
            
               
         
      
      
         
            ANEXA II
            Anexa II conține următorul model de certificat de sănătate animală:
            MODEL
            
                        AQUA-ENTRY-ESTAB/RELEASE/OTHER
                     
                     
                        Model de certificat de sănătate animală pentru intrarea în Uniune a animalelor acvatice destinate anumitor unități de acvacultură, eliberării în natură sau altor scopuri, cu excepția consumului uman direct
                     
                  
               MODEL DE CERTIFICAT DE SĂNĂTATE ANIMALĂ PENTRU INTRAREA ÎN UNIUNE A ANIMALELOR ACVATICE DESTINATE ANUMITOR UNITĂȚI DE ACVACULTURĂ, ELIBERĂRII ÎN NATURĂ SAU ALTOR SCOPURI, CU EXCEPȚIA CONSUMULUI UMAN DIRECT (MODEL „AQUA-ENTRY-ESTAB/RELEASE/OTHER”)
            
            
               
            
               
            
               
            
               
            
               
            
               
            
               
         
      
      
         
            ANEXA III
            Anexa III conține următorul model de declarație:
            MODEL
            
                        AT-AQUA-SEA
                     
                     
                         
                     
                     
                        Model de declarație a comandantului navei: Addendum pentru transportul anumitor animale acvatice care intră în Uniune pe cale maritimă
                     
                  
               MODEL DE DECLARAȚIE A COMANDANTULUI NAVEI: ADDENDUM PENTRU TRANSPORTUL ANUMITOR ANIMALE ACVATICE CARE INTRĂ ÎN UNIUNE PE CALE MARITIMĂ
            
            
               (MODEL „AT-AQUA-SEA”)
            
            
               Se completează și se anexează la certificatul de sănătate animală relevant pentru intrarea în Uniune în cazul în care se transportă cu o navă, chiar și pentru o parte a călătoriei, cu excepția navelor de pescuit care debarcă animale acvatice sălbatice și produse de origine animală derivate din animale acvatice sălbatice destinate consumului uman direct menționate la articolul 1 alineatul (6) din Regulamentul delegat (UE) 2020/692 al Comisiei.
            
            În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, referirile la Uniunea Europeană din prezentul certificat includ Regatul Unit în ceea ce privește Irlanda de Nord.
            
               
         
      
      
         
            ANEXA IV
            
               Tabelul de corespondență menționat la articolul 9 alineatul (2)
            
            
                        Regulamentul (UE) nr. 1251/2008 al Comisiei
                     
                     
                        Prezentul regulament
                     
                  
                        Articolul 1
                     
                     
                        Articolul 1
                     
                  
                        Articolul 2
                     
                     
                        Articolul 2
                     
                  
                        Articolele 3 - 17
                     
                     
                        —
                     
                  
                        Anexa I
                     
                     
                        —
                     
                  
                        Anexa II partea A și partea B
                     
                     
                        Anexa I
                     
                  
                        Anexa II partea C
                     
                     
                        —
                     
                  
                        Anexa III
                     
                     
                        —
                     
                  
                        Anexa IV părțile A, B și C
                     
                     
                        Anexa II
                     
                  
                        Anexa IV partea D
                     
                     
                        Anexa III
                     
                  
                        Anexa V
                     
                     
                        Articolul 3